李伯時明皇按樂圖
作者：方一夔
朝代：宋

paragraphs: 開元天子方承平，年年十月遊華清。
游龍爛簇五家錦，玉奴姊妹俱傾城。
太常舊譜看不足，鬭雞舞馬渾粗俗。
霓裳一闋天上來，三郎自按新翻曲。
賀老琵琶先定場，都曇擊鼓齊高張。
繡帽金童小垂手，堂上合奏甘伊凉。
胡兒大眼何曾見，來簉膝前雙舞旋。
天顔有喜分塞酥，宮花銜出昭陽殿。
龍眠老手落貴家，忽入老眼憑歎嗟。
尚嫌却後欠二筆，不寫漁陽鳴鼓撾。
人生歡樂如風影，自古極衰根極盛。
後來倘有曲江公，此圖合作千秋鏡。